— На жаль, ніякіх урыўкаў паэмы не ўдаецца выявіць. У пісьме да Коласа яе аўтар згадваў назвы частак твора, якіх усяго налічвалася 28, расказваў, аб чым сам твор. Паэма, па яго словах, ахоплівала перыяд ад знаходжання Заходняй Беларусі пад Польшчай да пасляваеннага часу. Падрабязна апісваўся прыход Чырвонай Арміі ў 1939 годзе, давалася аўтарская ацэнка гэтым падзеям. Свой погляд у Сцяпана Макарава быў і на станаўленне новага ладу, а затым цяжкія гады нямецкай акупацыі. Безумоўна, цяпер твор выклікаў бы вялікую цікавасць, бо яго аўтар быў непасрэдным удзельнікам тых падзей, пра якія ён распавядаў. Аднак усе спробы знайсці хаця б урыўкі з паэмы пакуль не мелі поспеху.